钦定古今图书集成/历象汇编/庶征典/第070卷 > 《望云物赋》〈以察微表象书物备年为韵〉陈正卿
## 钦定古今图书集成/历象汇编/庶征典/第070卷 > 《望云物赋》〈以察微表象书物备年为韵〉陈正卿

“天道昭著，灵台耸拔，将治历以明时，必仰观而俯察。
谁敢俶扰？曾不范围，既七政以钦若，亦四序而发挥。
寒暑有次，启闭相依。彼畴人以视远，类君子之表微。
维人有令，维天有兆。道在乎观，法用不挠。彼分至之
复应，生云物以缥缈，俾占望以聿书，将丰灾以是表。”
夫其大观在上，南正是掌，审仁和之景色，候肃杀之
气象。授时莫愆，行令靡爽。举祀物以昭报，顺禳祈之
肸蚃。若乃履端于绪，以正厥初。分职辨云，既明于周
典；申命出日，载列于《虞书》。举春奉始，积闰归馀。节候
应乎寒燠，政令随乎惨舒。是用敬授，以崇祗祓。将举
正以举中，宁不轨而不物。岂唯中台端立，永望以肆？
将以见天地之心，辨刚柔之位。庶乎有典有则，克明
克类。若夫春景载阳，冬日已至。望西成之平秩，见南
郊之敬致。莫不参阴阳之则，符璿玉之器。审四时以
成序，察五云而有备。备用先天，实惟有年。傥灵台之
可颂，庶无忝乎《周篇》。